Sparebanken Vest

Sparebanken Vest er den tredje største sparebanken, og den nest eldste banken i Norge. Forløperen, Bergens Sparebank, ble etablert i 1823. Banken har i dag en forvaltningskapital på over 160 milliarder kroner og 700 ansatte. Hovedkontoret ligger i Bergen, og banken betjener personmarkedet, næringsliv og offentlig sektor i Vestland og Rogaland med 35 salgssteder fra Måløy i nord til Nærbø i sør.

Forretningsideen til banken er todelt, basert på bankdrift, men også på samfunnsengasjement. Sparebanken Vest kan bruke inntil 25 prosent av sitt overskudd, etter skatt og utbytte, til allmennyttige formål. Den allmennyttige virksomheten i banken kalles VI. De siste ti årene har banken fordelt rundt 600 millioner kroner til allmennyttige formål.

Sparebanken Vest har 260 000 privatkunder og  næringslivskunder. 

Sparebanken Vest støtter ulike lag, organisasjoner, arrangementer, festivaler og foreninger. Sparebanken Vest er hovedsponsor for Sportsklubben Brann og Sogndal Fotball i Eliteserien, Åsane Fotball i OBOS-ligaen, samt Arna-Bjørnar i Toppserien, i tillegg til å sponse lag som FyllingenBergen Håndball (Fyllingen Håndball), Tertnes Håndball (Tertnes Idrettslag), Stord Handball og Meland Golf.

Datterselskap og tilknyttede selskap  
Sparebanken Vest har siden 2006 dannet av flere nye selskaper innenfor ulike områder av finansielle tjenester og produkter.

Frende Forsikring ble startet i 2007 og har hovedkontor i Bergen. Sparebanken Vest har en eierandel på 44,7 % i morselskapet Frende Holding AS. Den resterende andelen er eid av tretten andre frittstående sparebanker.

Eiendomsmegler Vest AS er et heleid selskap som opererer i eiendomsmarkedet på Vestlandet. SPV Næringsmegling AS og Herland Eiendom er også en del av selskapet.

Norne Securities AS startet i 2008 og har etablert forretningsområdene netthandel, aksjemegling og corporate finance. Selskapet har hovedkontor i Bergen og Sparebanken Vest er største eier med 47,58 %. Den resterende andelen eies av tretten andre frittstående sparebanker og Fondsfinans.

Brage Finans AS er et finansieringsselskap med hovedkontor i Bergen som ble startet i 2010. Foruten Sparebanken Vest som eier 49,9 % har Brage Finans ni andre frittstående sparebanker med på eiersiden. Selskapet tilbyr finansieringsprodukter med hovedvekt på leasing av alle typer driftsmidler, samt salgspantlån.

Verd Boligkreditt AS er et boligkredittselskap som i tillegg til Sparebanken Vest (eierandel 40 %) er eid av åtte sparebanker. Selskapet driftes av Sparebanken Vest Boligkreditt AS, som er et heleid datterselskap. I tillegg er Sparebanken Vest Eiendomsforvaltning AS et heleid datterselskap.

Merkevarer 
 Bulder Bank er merkevare som er en del av Sparebanken Vest og opererer under Sparebanken Vest sin bankkonsesjon. Finanstilsynet vedtok 29. januar 2020 at virksomheten burde opphøre, da den var i strid med finansforetaksloven § 2-21, ved å fremstå som en egen finansinstitusjon. Sparebanken Vest klaget inn tilsynets vedtak 18. februar 2020, men Finansdepartementet konkluderte 3. oktober 2022 med at Bulder Bank fremstår og markedsføres som et eget finansforetak, og er dermed enig med tilsynet: «Departementet har kommet til at Sparebanken Vest bør gis noe tid til å innrette seg. Departementet understreker at vedtaket ikke innebærer at konseptet som sådan må opphøre, men bringes i tråd med finansforetaksloven §2-21 og derved kundenes interesser». Pålegget iverksettes 1. mars 2023.

Historie 
I 1823 var biskop Jacob Neumann som medlem av Det Nyttige Selskab en av initiativtagerne til stiftelsen av en sparebank i Bergen. Neumann og hans krets var inspirert av Christiania Sparebank som var opprettet i 1922, og målgruppen var folk fra «de simplere Classer» som måtte sette inn minimum tolv skilling hver. Til gjengjeld fikk de 4 % rente på pengene sine. 3. mars 1823 møtte 98 kunder til bankens åpning. 63 menn og 35 kvinner, deriblant tre tjenestejenter, en matros, to kjøpmenn og andre vanlige folk. Åpningstiden var bare to timer hver mandag, fra kl 15 til kl 17 i et rom i Bergens rådstue. Gradvis ble banken mer kunderettet, med ansatte som dro på hjemmebesøk til kunder bosatt langt fra byen. Sparebøsse medførte møteplikt i banken en gang i kvartalet for å sette inn bøssens innhold. Ettersom egenkapitalen steg, fikk banken også mulighet for å tilby utlån. Dette var en bank som tjente penger fra starten av, men sparebankmodellen fordret at mye av fortjenesten skulle tilbakeføres til samfunnet gjennom gaver til allmennyttige formål, såsom hjelp til «forvildede Børn», «fattige Barselkvinder» og «ugifte Fruentimmere». Større summer tilfalt likevel kultur og vitenskap. I 2023 kan Sparebanken Vest bruke inntil 50% av sitt overskudd til allmennyttige formål, tilsvarende mer enn to milliarder kroner i løpet av den siste tiårsperioden.

Etne Sparebank 
1. desember 2022 ble Etne Sparebank innfusjonert. Sparebanken fra Etne i Vestland ble stiftet 18. april 1860 ved kongelig resolusjon.

Referanser

Eksterne lenker 
 
 Bergen byleksikon på nett, om Sparebanken Vest

Norske banker
Selskaper notert på Oslo Børs
Selskaper etablert i 1823
1823 i Norge
Medlemmer i Finans Norge